נשיא בלארוס מאיים לאסור על כניסתם של גופי תקשורת זרים למדינה, בעקבות סיקורם את המשבר הכלכלי ברודנות המזרח-אירופית
נשיא בלארוס, אלכסנדר לוקשנקו, הודיע ביום שישי כי יאסור על גופי תקשורת זרים מסוימים לעבוד בתחומי המדינה, בטענה כי סיקרו את המשבר הכלכלי בבלארוס באופן שזרע בהלה בלתי מוצדקת בקרב האזרחים, מדווחת סוכנות הידיעות AP. ביקורתו החריפה ביותר של לוקשנקו הופנתה כלפי התקשורת הרוסית, שלטענתו זרעה "היסטריה" בקרב הבלארוסים. כמו כן ביקר לוקשנקו את העיתונאים הבלארוסים העובדים עבור אמצעי תקשורת זרים, אך אמר כי יימנע מלציין את שמותיהם, כדי שלא לתרום לפרסומם. המשבר הכלכלי בבלארוס הוא החמור ביותר שידעה המדינה מאז התמוטטות השלטון הסובייטי; הבנק הלאומי הפחית את ערכו של הרובל הבלארוסי בכ-50% לעומת הדולר, ואזרחים בלארוסים רבים נהרו למשרדי חלפנות כדי להחליף את המטבע המקומי לדולר או ליורו בניסיון להציל את חסכונותיהם.